טור מנוקד אורח חיים קפ
וּלְאַחַר שֶׁגָּמַר סְעֻדָּתוֹ יְבָרֵךְ בִּרְכַּת הַמָּזוֹן. 

וְיֵשׁ שֶׁנּוֹהֲגִים לְהָסִיר הַשֻּׁלְחָן קֹדֶם בִּרְכַּת הַמָּזוֹן, וּמְבִיאִין רְאָיָה מֵהַהִיא 'דְרָבָא וְרַבִּי זֵירָא אִקְּלַעוּ לְבֵי רֵישׁ גָּלוּתָא לְבָתַר דְּסָלְקִי תַּכָּא מִקַּמַּיְהוּ' - פֵּרוּשׁ: קֹדֶם בִּרְכַּת הַמָּזוֹן - 'שַׁדַּר לְהוּ דִּיסְתַּנָא' וְכוּ', אָלְמָא שֶׁהָיוּ רְגִילִין לְהָסִיר הַשֻּׁלְחָן קֹדֶם בִּרְכַּת הַמָּזוֹן.

וְכָתַב אֲדוֹנִי אֲבִי הָרֹא"שׁ זַ"ל דְאֵין רְאָיָה מִשָּׁם, שֶׁהָיוּ לָהֶם שֻׁלְחָנוֹת קְטַנּוֹת כָּל אֶחָד שֻׁלְחָנוֹ לְפָנָיו וְלֹא הָיוּ מְסִירִין הַשֻּׁלְחָן מִלִּפְנֵי הַמְּבָרֵךְ, אֲבָל אָנוּ שֶׁאָנוּ אוֹכְלִים כֻּלָּנוּ עַל שֻׁלְחָן אֶחָד אֵין נָכוֹן לְהָסִיר הַמַּפָּה וְהַלֶּחֶם עַד אַחַר בִּרְכַּת הַמָּזוֹן.

וְיֵשׁ שֶׁנּוֹהֲגִים שֶׁלּוֹקְחִים כָּל הַלֶּחֶם וְהַמַּפָּה וּמְנִיחִין אוֹתוֹ לִפְנֵי הַמְּבָרֵךְ. 

(ס"א וְצָרִיךְ לִטֹּל יָדָיו קֹדֶם שֶׁיְּבָרֵךְ) וְקֹדֶם שֶׁיִּטֹּל יָדָיו, יְכַבֵּד הַבַּיִת שֶׁלֹּא יִשָּׁאֲרוּ שָׁם פֵּרוּרִין (ס"א שֶׁאֵין בָּהֶן כַּזַּיִת) וְיִמָּאֲסוּ בְּמַיִם שֶׁל נְטִילָה, אַף עַל פִּי שֶׁמֻּתָּר לְאַבֵּד הַפֵּרוּרִין שֶׁאֵין בָּהֶן כַּזַּיִת, שֶׁמָּא יְהֵא הַשַּׁמָּשׁ עַם הָאָרֶץ - שֶׁמֻּתָּר לְהִשְׁתַּמֵּשׁ בְּשַׁמָּשׁ עַם הָאָרֶץ - וְיַנִּיחַ גַּם פֵּרוּרִין שֶׁיֵּשׁ בָּהֶן כַּזַּיִת שֶׁאָסוּר לְאַבְּדָן, לְכָךְ יְכַבֵּד תְּחִלָּה.